Luister: ‘Dis koue kos, skat’ leer oor vergifnisDis koue kos, skat (Foto: Facebook) Die nuwe Afrikaanse fliek, Dis koue kos, skat, wat geskoei is op ŉ roman deur Marita van der Vyver met dieselfde titel, gaan leer oor vergifnis en aanvaarding, maar nie sonder om ŉ stekie of twee in te kry nie. Die aktrise Angelique Gerber, wat die rol van Anaïs vertolk, en die regisseur Ettienne Fourie het onlangs met Maroela Media gesels oor wat dié fliek spesiaal maak. Dis koue kos, skat, vertel die storie van die kosskrywer, Clara Brand (Anna-Mart van der Merwe), wat ná haar man, Bernard (Deon Lotz), se ontrouheid met een van haar beste vriendinne (Angelique Gerber), op ’n nuwe begin in Kaapstad saam met haar twee kinders en hulle mopshond, Tjoklit, besluit, en hiermee ŉ reis van genesing en wraak begin. Met sewe studente, almal mans, wat opdaag vir Clara se nuwe kookklas, is haar beste vriendin, Minette (Elzabé Zietsman), daarvan oortuig dat die heelal vir haar ŉ boodskap stuur – dit is tyd vir ŉ herlewing van haar liefdeslewe. Dis koue kos, skat (Foto: Facebook) Clara deurleef die verskillende fases van haar herstelproses: woede, aanvaarding, hernieude bande met haar eksman, die deurlopende poging om haar kinders gebalanseerd groot te maak en die moontlikheid van ’n splinternuwe romanse – met (pogings tot) waardigheid, ’n sin vir humor en natuurlik heerlike kos. Fourie sê dit is veral die element van vergifnis wat in die fliek uitstaan. “Die naam van die fliek kom van die Engelse gesegde, revenge is a dish best served cold. Die fliek leer egter dat dit nie altyd die antwoord is nie en dat jy moet vrede maak met party dinge. Dit is egter nie nodig om vrede te maak sonder om bietjie pret te hê nie.” Gerber het ook vertel dié rol gee diepte aan haar as aktrise. “Ek wil hê mense moet sien dat ek verskeie rolle kan vertolk. Ek is nie net die girl next door nie, ek kan ook ander rolle vertolk. Ek dink veral die rol van Anaïs gaan ŉ ander sy van my ten toon stel.” Dis koue kos, skat (Foto: Facebook) Fourie meen Van der Vyver se insette in die fliek verseker dat die boodskap steeds eg bly. Hy sê egter dis ŉ baie moeilike proses om ŉ boek in ŉ fliek te verander. “Dit was veral ook moeilik in die fliek, omdat Clara se rol in die boek net uit briewe bestaan. Ek en Marita kon dus die legkaarte rondskuif en bietjie verander daaraan. Ons is baie tevrede met die eindproduk.” Die fliek is gemaak vir ŉ wye gehoor. “Hierdie fliek is vir almal gemaak. Maar dit is veral vroue wat hulle die meeste met die fliek sal kan vereenselwig.” Ander akteurs soos Deanré Reiners, Frank Opperman, Bouwer Bosch en Anne Hirsch is ook in die fliek te sien. Dis koue kos, skat begin op 26 Augustus landwyd in teaters draai. Die fliek word ook by Silwerskermfees in Kaapstad vertoon van 24 tot 27 September. Besoek Dis koue kos, skat se Facebook-blad.